Прайшло амаль 30 гадоў з таго часу. Гаспадара сям’і ўжо няма ў жывых, гаспадыня з’яўляецца абавязанай асобай. Яна павінна заплаціць дзяржаве амаль 45 мільёнаў рублёў. Цяпер на пасяджэннях камісій па барацьбе з п’янствам і алкагалізмам, іншых ужо абмяркоўваюць паводзіны і ўчынкі дзяцей Цімошыных, якія стварылі свае сем’і ці спрабуюць іх стварыць. “Сімптомы” адны і тыя ж – не вельмі ахвочыя да работы, любяць прыкласціся да чаркі, не падтрымліваюць належны санітарны парадак там, дзе жывуць. Карацей кажучы, на змену аднаму пакаленню, прыйшло другое, якому ў спадчыну перадалося ўсё тое, чым быў напоўнены бацькоўскі дом. Зрэшты, пакуль нічым добрым не зарэкамендоўвае сябе і ўжо трэцяе пакаленне – дзеці дзяцей Цімошыных. У той дзень на пасяджэнне былі запрошаны дочкі Цімошыных, адна з іх – разам са сваім сынам. У 14 год Алег ужо выпівае, ва ўсякім выпадку, не так даўно трапіў пад увагу ўчастковага інспектара інспекцыі па справах непаўналетніх райаддзела міліцыі: позна вечарам ён без суправаджэння дарослых гуляў на вуліцы. Больш таго, быў нецвярозым, што пацвердзілі дадзеныя медыцынскага агляду. У крыві падлетка ўтрымлівалася 1,19 праміля спіртнога. Участковы інспектар склала адміністрацыйны пратакол, і згодна з Адміністрацыйным кодэксам бацькі Алега могуць быць аштрафаваны на больш чым мільён рублёў.